input: PROVEDBENA UREDBA KOMISIJE (EU) br. 1398/2013
  оd 18. prosinca 2013.
  o smanjenju ribolovnog napora dodijeljenog Ujedinjenoj Kraljevini za 2013. za Jakovljevu kapicu, rakovicu i morskog pauka zbog prekomjernog korištenja prethodnih godina
  EUROPSKA KOMISIJA,
  uzimajući u obzir Ugovor o funkcioniranju Europske unije,
  uzimajući u obzir Uredbu Vijeća (EZ) br. 1224/2009 od 20. studenoga 2009. o uspostavi sustava kontrole Zajednice za osiguranje sukladnosti s pravilima zajedničke ribarstvene politike, o izmjeni uredbi (EZ) br. 847/96, (EZ) br. 2371/2002, (EZ) br. 811/2004, (EZ) br. 768/2005, (EZ) br. 2115/2005, (EZ) br. 2166/2005, (EZ) br. 388/2006, (EZ) br. 509/2007, (EZ) br. 676/2007, (EZ) br. 1098/2007, (EZ) br. 1300/2008, (EZ) br. 1342/2008 i o stavljanju izvan snage uredbi (EEZ) br. 2847/93, (EZ) br. 1627/94 i (EZ) br. 1966/2006 (1), a posebno njezin članak 106. stavke 1. i 2.,
  budući da:
  (1)
  Ujedinjenoj Kraljevini dodijeljen je najviši godišnji ribolovni napor za Jakovljeve kapice u zoni ICES-a VII. Uredbom Vijeća (EZ) br. 1415/2004 od 19. srpnja 2004. o utvrđivanju najviše dopuštene godišnje količine ribolovnog napora za određena ribolovna područja i vrstu ribolova (2).
  (2)
  Najviši ribolovni napor za Jakovljeve kapice za 2012. povećan je s 3 315 619 kW dana na 3 550 619 kW dana nakon razmjena Ujedinjene Kraljevine s Irskom i Nizozemskom u skladu s člankom 20. stavkom 5. Uredbe Vijeća (EZ) br. 2371/2002 od 20. prosinca 2002. o očuvanju i održivom iskorištavanja ribolovnih resursa u okviru Zajedničke ribarstvene politike (3).
  (3)
  Na temelju inspekcijskih pregleda provedenih u Ujedinjenoj Kraljevini u skladu s Uredbom (EZ) br. 1224/2009 i dodatnih ispitivanja nadležnih tijela Ujedinjene Kraljevine, Komisija je otkrila nedosljednosti između podataka koji su dostavljeni Komisiji u skladu s člankom 33. te Uredbe i napora koji su plovila pod zastavom Ujedinjene Kraljevine stvarno koristila u 2012. za Jakovljeve kapice, rakovicu i morskog pauka u zoni ICES-a VII. Ta odstupanja pokazuju da su ribolovna plovila UK-a koristila višu razinu napora od one koja im je bila na raspolaganju 2012. u skladu s Uredbom (EZ) br. 1415/2004 i koja je prilagođena u skladu s Uredbom (EZ) br. 2371/2002. Na temelju dokaza prikupljenih tijekom istrage i ispitivanja Komisija može utvrditi da je ta država članica premašila svoj najviši ribolovni napor za 2012. za Jakovljeve kapice za 451 641 kW dana, a za rakovicu i morskog pauka za 38 462 kW dana.
  (4)
  U skladu s člankom 106. stavkom 1. Uredbe (EZ) br. 1224/2009, ako utvrdi da je neka država članica premašila ribolovni napor koji joj je dodijeljen, Komisija smanjuje budući ribolovni napor te države članice.
  (5)
  Člankom 106. stavkom 2. Uredbe (EZ) br. 1224/2009 predviđeno je da se ribolovni napor u sljedećoj godini ili sljedećim godinama smanjuje primjenom određenih faktora množenja navedenih u tom stavku.
  (6)
  Stoga je primjereno smanjiti ribolovni napor dodijeljen Ujedinjenoj Kraljevini za Jakovljeve kapice, rakovicu i morskog pauka u zoni ICES-a VII. u 2013.,
  DONIJELA JE OVU UREDBU:
  Članak 1.
  Najviši godišnji ribolovni napor utvrđen Uredbom (EZ) br. 1415/2004 za Jakovljeve kapice, rakovicu i morskog pauka u zoni ICES-a VII. smanjuje se za Ujedinjenu Kraljevinu za 2013. u skladu s Prilogom.
  Članak 2.
  Ova Uredba stupa na snagu sedmog dana od dana objave u Službenom listu Europske unije.
  Ova je Uredba u cijelosti obvezujuća i izravno se primjenjuje u svim državama članicama.
  Sastavljeno u Bruxellesu 18. prosinca 2013.